文同
晓入东谷
振缨效王官，释耒去乡县。
十年始还此，景物觉尽变。
东谷素所爱，乍到若创见。
烟云引晨策，数里入葱蒨。
明霞照溪口，花草露初泫。
长松盘高岗，竦竦擢秀干。
垂阴杂群木，上欲接霄汉。
柔萝互钩锁，揽地走荒蔓。
修篁揭其间，万个挺若箭。
登临怆旧历，眺听悦新玩。
读书破茅庐，径彴已漂断。
唯余舍南水，尚吐石窦油。
潺潺落危壑，衮衮引飞练。
临流濯尘襟，照影实觌面。
功名竟何所，旅迹转孤贱。
引手谢猿鹤，深惭尔惊怨。